Θέλμα & Λουίζ

Το ***Θέλμα & Λουίζ*** (αγγλικά: *Thelma & Louise*) είναι αμερικανική δραματική περιπετειώδης ταινία παραγωγής 1991 σε σκηνοθεσία Ρίντλεϊ Σκοτ και σε σενάριο της Κάλι Κούρι. Η ταινία αφηγείται τη ζωή της Θέλμα και της Λουίζ και της απόδρασής τους από τη φυλακισμένη και γεμάτη προβλήματα ζωή τους.

Πρωταγωνιστούν οι Τζίνα Ντέιβις στο ρόλο της Θέλμα και Σούζαν Σαράντον στο ρόλο της Λουίζ. Συμπρωταγωνιστούν οι Χάρβεϊ Καϊτέλ στο ρόλο του αστυνομικού και Μπραντ Πιτ στον πρώτο του ρόλο σε μεγάλη ταινία του Χόλυγουντ.

Η ταινία έγινε αμέσως μεγάλη καλλιτεχνική και εισπρακτική επιτυχία, καταφέρνοντας να είναι μία από τις μεγαλύτερες σε εισπράξεις ταινίες του 1991 και έλαβε 6 υποψηφιότητες για Όσκαρ κερδίζοντας εκείνο του Πρωτότυπου Σεναρίου. Και οι δύο πρωταγωνίστριες ήταν υποψήφιες στην κατηγορία Α' Γυναικείου Ρόλου αλλά έχασαν από την Τζόντι Φόστερ για το ρόλο της στην ταινία *[[Η Σιωπή των Αμνών]]* (The Silence of the Lambs, 1991).

Το 2016 η ταινία χαρακτηρίστηκε από την Βιβλιοθήκη του Κογκρέσου ως «πολιτιστικά, αισθητικά και ιστορικά σημαντική» και επιλέχθηκε να ενταχθεί στο Εθνικό Μητρώο Κινηματογράφου των Ηνωμένων Πολιτειών.

## Πλοκή
Η Θέλμα είναι μια ήσυχη νοικοκυρά, παντρεμένη με έναν αυταρχικό σύζυγο τον Ντάριλ. Η Λουίζ είναι ελεύθερη, εργάζεται ως σερβιτόρα και είναι μία δυνατή γυναίκα, οργανωμένη με ένα τραυματικό μυστικό από το παρελθόν της. Η ταινία ακολουθεί τις δύο γυναίκες, στη διήμερη απόδρασή τους που καταλήγει σε εφιάλτη.

Σε μία στάση τους κατά τη διάρκεια του ταξιδιού, η Θέλμα γνωρίζει έναν άντρα σε ένα μπαρ και προσπαθεί να τη βιάσει. Η Λουίζ τους βρίσκει και απειλεί να σκοτώσει τον άγνωστο άντρα με πιστόλι. Ο άγνωστος σταματά να παρενοχλεί τη Θέλμα, λέγοντας ότι απλά διασκεδάζανε. Καθώς οι γυναίκες απομακρύνονται, ο άνδρας αρχίζει να τις φωνάζει βρίζοντάς τες. Τότε η Λουίζ χάνει την ψυχραιμία της και τον πυροβολεί. Στη αρχή η Θέλμα θέλει να πάει στην αστυνομία αλλά η Λουίζ φοβάται ότι επειδή η Θέλμα είναι μεθυσμένη δε θα πιστέψουν ότι ο άντρας προσπάθησε να τη βιάσει. Φοβούμενη ότι θα πάει φυλακή, η Λουίζ αποφασίζει να το σκάσει και η Θέλμα την ακολουθεί.

Η Λουίζ είναι αποφασισμένη να πάει στο Μεξικό, αλλά δε θέλει να περάσει μέσα από το Τέξας, παρ' ότι το γεγονός ότι βρίσκονται στην Οκλαχόμα και η γρηγορότερη οδός είναι μέσω του Τέξας. Αποκαλύπτεται αργότερα ότι κάτι κακό είχει συμβεί στη Λουίζ στο Τέξας χρόνια πριν, αλλά η ίδια δεν θέλει να πει τι ακριβώς της συνέβη. Στην πορεία συναντούν ένα όμορφο νεαρό άντρα, τον Τζέι Ντι, ο οποίος αρέσει πολύ στη Θέλμα. Πείθει τη Λουίζ να τον πάρουν μαζί τους στο αυτοκίνητο. Σταματούν σε ένα ξενοδοχείο να περάσουν τη νύχτα. Η Λουίζ τηλεφωνεί στο αγόρι της, Τζίμι, και του ζητάει να της στείλει τις οικονομίες της. Όταν πάει να τις παραλάβει, ανακαλύπτει ότι ο ίδιος ο Τζίμι έχει έρθει να τη δει. Πηγαίνουν μαζί στο δωμάτιο αφού πρώτα έδωσε τα χρήματα στη Θέλμα να τα φυλάει. Η Θέλμα προσκαλεί τον Τζέι Ντι στο δωμάτιο. Της λέει ότι είναι ληστής και ότι είναι έξω με αναστολή. Καταλήγουν να κάνουν έρωτα. Το επόμενο πρωί πηγαίνει η Λουίζ στο δωμάτιο και βρίσκει τη Θέλμα να της λέει για τη νύχτα της με τον Τζέι Ντι. Η Λουίζ αναρωτιέται που είναι ο Τζέι Ντι και ανακαλύπτει ότι τους έκλεψε τα λεφτά.

Ταυτόχρονα η αστυνομία είναι όλο και περισσότερο στα ίχνη τους. Ο ντετέκτιβ που έχει αναλάβει την υπόθεση ανακαλύπτει ότι η Λουίζ είχε πέσει θύμα σεξουαλικής κακοποίησης στο Τέξας, γι' αυτό και κρατάει μία ευγενική συμπεριφορά απέναντι στις δύο γυναίκες.

Η συμπεριφορά των δύο γυναικών συνεχίζει να είναι εκτός ελέγχου. Διαπράττουν ληστεία, ανατινάζουν φορτηγό, απειλούν με όπλο αστυνομικό. Κοντά στο Γκραν Κάνιον η αστυνομία καταφέρνει να τις εντοπίσει. Περιπολικά τις έχουν περικυκλώσει. Οι δύο γυναίκες, από το να τις πιάσουν και να περάσουν την υπόλοιπη ζωή τους στη φυλακή, αποφασίζουν να βάλουν μπρος το αμάξι και να το οδηγήσουν στον γκρεμό, διαπράττοντας έτσι αυτοκτονία.

## Ηθοποιοί και Χαρακτήρες
* Τζίνα Ντέιβις στο ρόλο της *Θέλμα*
* Σούζαν Σαράντον στο ρόλο της *Λουίζ*
* Χάρβεϊ Καϊτέλ στο ρόλο του *Ντετέκτιβ Χαλ Σλοκαμπ*
* Μάικλ Μάντσεν στο ρόλο του *Τζίμι*
* Κρίστοφερ ΜακΝτόναλντ στο ρόλο του *Ντάριλ*
* Στίβεν Τομπολόφσκι στο ρόλο του *Μαξ*
* Μπραντ Πιτ στο ρόλο του *Τζέι Ντι*

## Παραγωγή
Όταν η Κάλι Κούρι έγραψε το σενάριο, σκοπό είχε να δημιουργήσει μια ανεξάρτητη χαμηλού προϋπολογισμού ταινία, με τις Χόλι Χάντερ και Φράνσις ΜακΝτόρμαντ στους πρωταγωνιστικούς ρόλους. Όταν στο πρότζεκτ πήρε μέρος ο Ρίντλεϊ Σκοτ, ως παραγωγός αρχικά, οι Μισέλ Φάιφερ και Τζόντι Φόστερ είχαν δεσμευτεί στους ρόλους και ο Σκοτ ξεκίνησε να βρει σκηνοθέτη. Ανάμεσα στους υποψήφιους σκηνοθέτες ήταν οι Μπομπ Ράφελσον, Κέβιν Ρέινολντς και Ρίτσαρντ Ντόνερ. Αφού δεν βρήκε ανταπόκριση, ο Σκοτ αποφάσισε να σκηνοθετήσει ο ίδιος την ταινία.

Οι Φάιφερ και Φόστερ όμως προχώρησαν σε άλλα πρότζεκτ. Τότε οι Μέριλ Στριπ και Γκόλντι Χον τηλεφώνησαν στην παραγωγή. Είχαν διαβάσει το σενάριο και θεώρησαν ότι οι ρόλοι είναι υπέροχοι. Η Στριπ είχε την ιδέα ότι μία από τις δύο -η Θέλμα ή η Λουίζ- να ζει στο τέλος. Η ιδέα της όμως δεν υλοποιήθηκε. Η Στριπ δεν μπόρεσε να συμμετάσχει στην ταινία λόγω άλλων επαγγελματικών υποχρεώσεων και η Χον δεν θεωρήθηκε σωστή για το ρόλο.

Οι ρόλοι τελικά κατέληξαν στις Τζίνα Ντέιβις, η οποία αρχικά έδωσε μάχη για να πάρει το ρόλο της Λουίζ και στη Σούζαν Σαράντον.

## Υποδοχή
### Εισπράξεις
Το *Θέλμα & Λουίζ* με προϋπολογισμό  16,5 εκατομμύρια δολάρια, έκανε άνοιγμα τριημέρου στην 4η θέση με 6,1 εκατομμύρια δολάρια. Συνολικά απέφερε 45,4 εκατομμύρια δολάρια στο αμερικανικό box office.
### Κριτικές

Στον ιστότοπο συγκέντρωσης κριτικών Rotten Tomatoes, η ταινία έχει βαθμολογία αποδοχής 87% με βάση 156 κριτικές, με μέση βαθμολογία 7,9/10. Η κριτική συναίνεση του ιστότοπου αναφέρει: «Με γνώμονα τη χημεία μεταξύ της Τζίνα Ντέιβις και της Σούζαν Σάραντον, ενώ ο σκηνοθέτης Ρίντλεϊ Σκοτ ​​προσφέρει καυτά γραφικά κατάλληλα για καρτ ποστάλ, η ταινία "Θέλμα & Λουίζ" είναι μια φεμινιστική περιπέτεια που είναι εξίσου προκλητική και διασκεδαστική». Στο Metacritic, η ταινία έλαβε βαθμολογία 88 με βάση 12 κριτικές, υποδεικνύοντας «καθολική αναγνώριση». Το κοινό που συμμετείχε σε δημοσκόπηση του CinemaScore έδωσε στην ταινία μέσο όρο βαθμολογίας «B+» σε κλίμακα από A+ έως F.

### Βραβεία & Υποψηφιότητες

Το Αμερικανικό Ινστιτούτο Κινηματογράφου έχει συμπεριλάβει το *Θέλμα & Λουίζ* σε τρεις λίστες:
* Καταλαμβάνει την 76η θέση στην κατηγορία AFI 100 Χρόνια... 100 Τρόμοι. 
* Καταλαμβάνει την 24η θέση στην κατηγορία ΑFI 100 Χρόνια... 100 Ήρωες και Κακοί (Θέλμα Ντίκινσον και Λουίζ Σόγιερ - Ήρωες).
* Καταλαμβάνει την 78η θέση στην κατηγορία AFI 100 Χρόνια... 100 Επευφημίες.

Ήταν επίσης υποψήφιο να συμπεριληφθεί στη λίστα AFI 100 Χρόνια... 100 Ταινίες.

## Παραπομπές


## Εξωτερικοί σύνδεσμοι
* 

Κατηγορία:Αμερικανικές ταινίες της δεκαετίας 1990
Κατηγορία:Ταινίες του 1991
Κατηγορία:Αγγλόφωνες ταινίες
Κατηγορία:Αμερικανικές δραματικές κωμικές ταινίες
Κατηγορία:Αμερικανικές κωμικές ταινίες δράσης
Κατηγορία:Ταινίες δρόμου
Κατηγορία:Ταινίες με θέμα τη γυναίκα
Κατηγορία:Αμερικανικές αστυνομικές δραματικές ταινίες
Κατηγορία:Βιασμός σε ταινίες
Κατηγορία:Αμερικανικές περιπετειώδεις ταινίες
Κατηγορία:Ταινίες γυρισμένες στη Γιούτα
Κατηγορία:Ταινίες γυρισμένες στην Καλιφόρνια
Κατηγορία:Ταινίες Εθνικού Μητρώου Κινηματογράφου Ηνωμένων Πολιτειών Αμερικής
Κατηγορία:Ταινίες παραγωγής Metro-Goldwyn-Mayer
Κατηγορία:Αμερικανικές δραματικές περιπετειώδεις ταινίες
Κατηγορία:Ταινίες σε σκηνοθεσία Ρίντλεϊ Σκοτ
Κατηγορία:Ταινίες με θέμα την αυτοκτονία
Κατηγορία:Ταινίες των οποίων ο σεναριογράφος κέρδισε Όσκαρ Καλύτερου Πρωτότυπου Σεναρίου